
DANI COLLINS

Uslåelig kjemi

Oversatt av Even Brubakk

MINISERIE: DE SKANDALØSE SØSKNENE SAUVETERRE


De to tvillingparene i familien Sauveterre er rike som troll. Men alt kan ikke kjøpes for penger … Les fire fantastiske kjærlighetshistorier i miniserien De skandaløse søsknene Sauveterre. Dette er del fire.

 

I 2012 fikk jeg Telefonen fra redaktør Megan Haslam. Hun fortalte at hun ville kjøpe manuset mitt. Det var utrolig spennende, siden det var den første boken jeg fikk solgt. Siden har jeg jobbet med noen av de andre fantastiske redaktørene ved London-kontoret, men med denne boken jobbet jeg med Megan igjen. Jeg hadde skapt et komplisert opplegg for Trella i de foregående bøkene, så jeg var usikker på om jeg nå ville klare å fortelle historien godt. Megan ga meg nøyaktig de tilbakemeldingene jeg trengte. Det føles så godt å være gjenforent med henne!

 

Jeg vil også gjerne få dedisere denne boken til deg, kjære leser, som takk for alle de fantastiske brevene og støtten Sauveterre-søsknene har fått. Jeg er så glad for at dere er like begeistret for disse karakterene som jeg er.

 

Dani Collins


1

For seks måneder siden …

Da mannen ved inngangen til ballsalen spurte Trella Sauveterre hva hun het, var det like før hun svarte med et arrogant «du vet hvem jeg er».

Hun bet det i seg. Søsteren hennes snakket aldri skarpt til fremmede, og spesielt ikke til underordnete. Angelique ville nok hatt et og annet å si til Trella om hun fikk vite hva hun holdt på med nå, men tvillingsøsteren hadde generelt en følsom og empatisk personlighet. Hun var alltid vennlig og omtenksom.

En kunne ikke si det samme om Trella.

«Angelique Sauveterre», sa Trella med søsterens høflige, men samtidig reserverte smil. Hun burde hatt dårligere samvittighet, men det hadde hun ikke.

Hun følte seg så levende.

Og engstelig. Frykten kunne ta overhånd hvis hun tillot seg å grave dypt nok. Dette var som å svømme ut til midten av innsjøen, der det var så dypt at en ikke ante hvor langt det var ned til bunnen. Hvem visste hvilke farer som lurte nede i mørket? Monstre. De fantes. Hun hadde møtt dem. Hadde nesten blitt fortært av dem.

Men det ville hun ikke tenke på nå.

En kunne ikke se på henne hvordan hjertet hamret i brystet hennes mens hun kjempet sine indre kamper. Hun beveget seg elegant fremover, til tross for at musklene var helt stive og lengtet etter å flykte.

Sammen med frykten kjente hun også en enorm glede. Hun måtte ta seg sammen for ikke å le høyt.

Jeg gjør det! Hun hadde lyst til å ringe familien og rope Se, jeg er ute blant folk. Alene. Og jeg går ikke i oppløsning som en vampyr i solen.

Men de visste ikke hvor hun var, og slik var det best at det forble. Nå hadde hun sneket seg ut hjemmefra, slik hun burde ha gjort da hun var tenåring. Men den gangen hadde hun vært full av sorg og angst og plaget av spiseforstyrrelser.

Hun skjøv de negative tankene til side og beveget seg gjennom mengden som en helt normal person. Folk så på henne og merket seg at Angelique Sauveterre hadde ankommet. Livvakten hindret imidlertid noen i å nærme seg. Dette var kanskje ikke normalt for alle mennesker, men det var det for Sauveterre-tvillingene, også for de eldre tvillingbrødrene.

Med søsterens distanserte nikk besvarte hun hilsener fra folk hun antok at hun burde kjenne.

Om noen uker skulle hun bevege seg ut som Trella. Da ville hun ikke ha noe å skjule seg bak lenger. Ingen murer, verken i bokstavelig eller overført betydning. Ingen bredskuldrede brødre. Hun ville ikke lenger kunne utgi seg for å være søsteren for å unngå å måtte være seg selv. Hun hadde sverget høyt og hellig på at dette skulle være året da hun frigjorde seg fra det fengselet hun hadde plassert seg selv i.

Men foreløpig fortsatte hun å skjule seg bak Angelique. Hun hadde allerede utgitt seg for å være søsteren noen ganger, med hennes tillatelse, når hun ble med broren Henri for å se tvillingbroren hans, Ramon, delta i billøp. De hadde også sett på kolleksjonen til en annen designer under moteuken, men der hadde de ikke behøvd å snakke med andre mennesker, og hun hadde så langt bare holdt seg til steder der søsteren hadde blitt sett sammen med brødrene tidligere.

Trella hadde aldri vært ute blant folk alene. Hun hadde egentlig aldri gjort noe særlig alene. Da de var barn, hadde Angelique, Gili blant familien, vært den som klamret seg til andre, og Trella hadde vært den som beskyttet henne. Hun hadde holdt søsteren i hånden slik at hun ikke skulle begynne å gråte når de ble utsatt for oppmerksomhet. Selv før Trella ble kidnappet, hadde brødrene alltid vært der og passet på dem. Før Trella ble kidnappet …

Hun svelget og skjøv disse minnene til side. De ville garantert fremkalle et angstanfall, og nå klarte hun seg jo så bra. Det nærmet seg to år uten at hun hadde opplevd anfall.

Angstanfallene hadde dukket opp flere år etter at hun ble reddet, da hun egentlig skulle ha gjenvunnet balansen og kommet seg videre i livet. I stedet hadde hun blitt en byrde for de andre. Søsknene hennes ville aldri sagt noe om det, men de måtte være forferdelig lei av å måtte være tilgjengelig for henne hele tiden. Selv var hun definitivt lei av å være den svake av dem. Hun var nødt til å forandre seg.

Og denne kvelden var et nytt skritt i den retningen. Pressen ville gå av skaftet når hun omsider vendte tilbake til offentligheten i forbindelse med bryllupet til en venn av dem om noen uker. Hun måtte være klar til da, men det var viktig at hun også visste at hun var klar.

Nå testet hun seg selv, om enn litt impulsivt. Hun hadde ikke hatt planer om å gå i denne veldedighetsmiddagen da hun kom til Paris.

Hun hadde vært fra seg av stolthet da hun landet etter å ha flydd fra familiens hjem i Spania. Hun hadde riktignok flydd med familiens privatfly og sammen med betrodde livvakter, men uten moren eller noen av søsknene. Det hadde løftet den nyvunne uavhengighetsfølelsen hennes opp på et nytt nivå.

Da Gili forsiktig spurte om hun kunne stikke over til London for å tilbringe en het helg sammen med den nye elskeren sin, hadde Trella derfor sagt at hun selvfølgelig måtte dra. Søsteren hadde glødet da hun snakket om prins Kasim. Han var åpenbart noe helt spesielt.

Trella ville at søsteren skulle være lykkelig. Hun ville ikke lenger holde henne tilbake. Det hadde virket som en ny seier å tilbringe natten alene i den godt sikrede leiligheten over motehuset deres, Maison des Jumeaux. Etter hvert som kvelden skred frem, hadde hun imidlertid blitt rastløs. Hun hadde gått rundt og plukket opp søsterens rot og hadde blitt stadig tristere.

Kom hun noen gang til å ha et romantisk forhold til noen? Hun hadde så motstridende følelser når det gjaldt menn. Som fjortenåring hadde hormonene flommet hos henne også, og hun hadde til og med omfavnet sønnen til gartneren bak en rosebusk. Så hadde faren deres dødd, og hun hadde blitt utsatt for de mest avskyelige trusler på nettet. Frykten hun kjente overfor menn, overfor alt, hadde blitt hundre ganger forsterket. Da panikkanfallene ble verre, hadde den største frykten av dem alle sneket seg inn hos henne. Frykten for at hun var så skadeskutt og ødelagt at ingen noen gang ville ha henne.

I årevis hadde hun holdt alle menn unna, uansett om de var interessante eller ikke. Hun snek seg fra det ene trygge tilholdsstedet til det neste, fulgt av stort sett kvinnelige livvakter.

Den eneste mannen hun hadde tilbrakt tid sammen med, var familievennen Sadiq, men forholdet mellom dem hadde aldri vært romantisk. Han var en sjenert datanerd med et hjerte av gull som hadde hjulpet politiet med å finne henne igjen da hun ble kidnappet. Hun elsket ham, men som sin reddende engel, ikke som mann.

Det var derfor forlovelsen hans hadde fått henne til å tre ut fra skyggene igjen. Hun ville gjort hva som helst for Sadiq. Hvis han ville at hun skulle komme i bryllupet hans, gjorde hun selvfølgelig det, selv om det betydde at hun måtte overvinne angsten og vende tilbake til offentlighetens søkelys igjen.

Hun hadde kjempet for å komme så langt, men nå tok hun seg i å legge listen enda høyere.

Hun ville også kjenne forventningen søsteren hadde hatt før hun skulle tilbringe helgen med en mann. Hun ville være det mennesket hun ville ha vært hvis hun ikke hadde blitt bortført, mishandlet, forfulgt og mobbet, men det ville aldri skje hvis hun fortsatte å leve innenfor disse forbannede murene!

Hun hadde slengt et motemagasin bort på salongbordet, og det hadde fått en bunke med papirer til å gli ned på gulvet. Det var slik hun hadde funnet invitasjonen til dette ballet.

Arrangementet var til inntekt for foreldreløse barn, noe Gili alltid ville støttet. Selv om Gili hadde måttet melde avbud, var Sauveterre-familiens donasjoner alltid velkomne.

Trella ga ikke seg selv tid til å tenke noe mer på det, men orienterte bare sikkerhetsvaktene og tok på seg en av søsterens kjoler. Hun fant også frem søsterens øredobber og et anheng utstyrt med en alarmknapp. Håret lot hun henge i løse mørke lokker.

Nå var hun her, åndeløs og vettskremt, men samtidig mer optimistisk enn hun hadde vært på mange år. Hun gikk bort for å snakke med den kjølige russiske verten og den mye varmere britiske kona hans, Aleksy og Clair Dmitriev.

«Jeg er så glad for at du kom», sa Clair og trakk henne til side på en fortrolig måte som fortalte at hun ikke ante at det var Gilis tvillingsøster hun snakket med. «Du er ikke den eneste støttespilleren min som kommer uten følge, men du er den eneste som ikke kommer til å bli helt tussete på grunn av æresgjesten min. Ikke spør hvordan jeg klarte å få ham til å komme. Jeg var fullstendig skamløs og avbrøt en finanssamtale og stilte ham til veggs foran alles øyne. Jeg har overtalt ham til å auksjonere bort seg selv til den første dansen.»

Trella så seg rundt for å se om hun kunne få øye på denne viktige personen. Clair fortsatte å snakke mens de snodde seg frem gjennom mengden.

«Aleksy sa at jeg i det minste hadde gode intensjoner med det, men jeg har litt dårlig samvittighet siden ravnene flokket seg sammen rundt ham i det øyeblikket han kom. Men de kommer til å trekke seg unna når du er der. Jeg vet at du vil få ham til å slappe av. Alle elsker deg. Er det greit for deg?»

Trella skjønte hvordan Clair fikk det som hun ville. Smigeren hennes lød oppriktig, samtidig som hun tok hennes samtykke for gitt. Siden Trella var nysgjerrig, mumlet hun uansett frem et bien sûr.

Clair smilte strålende og presset seg frem gjennom alle kjolene.

Den mystiske mannen snudde seg og avslørte et rødt ordensbånd under en svart smokingjakke. Han var høy. Skremmende høy, med brede skuldre og smidige bevegelser som tydet på at en jegers kropp skjulte seg under det elegante antrekket. De blonde stripene i det lysebrune håret hans så ut til å være naturlige, siden han hadde de samme gylne tonene i øyenbrynene.

Og for noen øyne. De var så gjennomtrengende blå at de minnet om brokker av en isbre. Resten av ansiktet besto av skarpe kinnben, en markert hake og en munn med to perfekte buer over en fyldig, men bestemt underleppe.

Han var i besittelse av en så overveldende kraft, helt annerledes enn alt hun hadde opplevd. Rommet forsvant rundt henne, og det var som om de var fanget i en boble uten lyder og luft mens de betraktet hverandre.

Hadde hun virkelig lengtet etter å bli sett på som en kvinne? For nå skjedde det. Blikket hans gled skamløst vurderende over henne. Hun så glimtet av interesse i øynene hans idet blikket hans igjen møtte hennes. Han likte det han så.

Men det var Gili han så. Søte Gili som var vant til å være ute blant folk, der menn regelmessig betraktet henne som en mulig erobring.

Trella kjente en merkelig følelse. Hun burde ha følt seg truet, eller oppført seg som Gili og latt interessen hans passere, som om hun ikke la merke til det eller ikke brydde seg.

I stedet reagerte hun på at søsteren ble betraktet som et trofé. Beskytterinstinktene våknet til liv og gjorde henne klar for konfrontasjon.

Du blir nødt til å gå gjennom meg, kommuniserte hun taust mens hun i tankene skjøv Gili beskyttende bak seg.

Blikket hans ble enda mer intenst. Det brant. Han så henne. Alle skjoldene hun hadde holdt opp foran seg på vei inn hit, inkludert søsterens personlighet, var borte. Hun følte seg fullstendig ubeskyttet mot det granskende blikket hans som gled over ansiktet og kroppens kurver.

Det var nærmest magisk og fikk det til å sitre i kinnene hennes. Hun måtte forsøke å skjule de sensuelle følelsene som plutselig dukket opp. Menn påvirket henne vanligvis ikke, men magien hans fikk det til å krible gjennom hele kroppen hennes.

«Deres Høyhet», hørte hun Clair si fra noe som virket som et annet univers. «Har du møtt Angelique Sauveterre?»

*

«Miss Sauveterre, kronprinsen av Elazar, Xavier Deunoro.»

Xavier hadde visst nøyaktig hva han gjorde da Clair Dmitriev trengte ham opp i et hjørne og fikk ham til å delta på veldedighetsarrangementet hennes. Han kjøpte seg en fremtidig tjeneste fra den mektige mannen hennes, en mann som var berømt for å være vanskelig å påvirke.

Han hadde også visst at det ville bli en kveld full av det han hadde foran seg nå: kvinner med vågale kjoler som svingte ivrig med hoftene og senket øyevippene i falsk beskjedenhet mens de tvinnet på en hårlokk med en inviterende gest.

Som Europas mest ettertraktede ungkar var han vant til å kunne velge og vrake. Han trengte bare å senke en klo og gripe rundt et av de fargerike leketøyene som befant seg foran ham. Det spilte ingen rolle hvem av dem det ble. De var like alle sammen og representerte ikke annet enn kortvarig underholdning og et mykt favntak for kvelden, før han glemte dem på hotellrommet og dro videre morgenen etter.

Med tanke på de nyhetene han hadde mottatt i dag morges, ville kveldens leketøy bli hans siste før de kongelige pliktene måtte prioriteres. Det var nok en grunn til at han hadde sagt ja til dette tøyset. Nå hadde han i det minste et ordentlig utvalg for den siste kvelden med fornøyelser.

Han tok seg god tid med å velge. Alle hadde sine kvaliteter. Var han i humør for frodig eller slank? Skulle han være praktisk og velge henne som hadde så mye gull på seg at hun neppe ville være ute etter hans? Eller skulle han gå for henne som så ut til å ha litt gnist, løftet haken og glodde olmt på resten?

Så kom vertinnen og presenterte ham for en nykommer, som en gave, en som fikk de andre kvinnene til å trekke pusten og ta et skritt tilbake.

Hun var høyere enn de fleste, med gudommelige trekk som sto til navnet hennes. Huden hennes var myk, med en fargetone som var for mørk til å minne om fløte, men for lys til å kunne kalles olivenbrun.

Hun var åpenbart en muse, siden han kjente seg i det poetiske hjørnet bare ved å se på henne. Hvordan kunne han la være å beundre henne? Figuren hennes var perfekt som hos en gudinne, munnen syndig sensuell, øynene mystiske, med en farge et sted mellom grønt og grått. Hvis han hadde trukket henne vekk fra parfymeskyene de var omgitt av, veddet han på at hun ville ha duftet av skog og rent bekkevann.

Det var i hvert fall dette hun viste utad. Det så imidlertid ut til å skjule seg noe mer uhåndgripelig der, noe han fikk et glimt av i øynene hennes.

Hun var som en diamant i en skål med imitasjoner, en kvinne med mange fasetter og kontraster. Uendelig fascinerende og uvurderlig. Han ignorerte det lille stikket ved tanken på at han ikke ville ha tid til å utforske alle hennes motsetninger. Slik var livet. Han tok det han kunne, når han kunne.

Og i kveld ville han ta henne, mange takk.

«God aften.» Han bøyde seg over hånden hennes og kjente hvordan hun rykket litt til da hun kjente den varme pusten hans mot huden. «Det er en ære å få hilse på deg.»

«Gleden er på min side», sa hun med et smil som tydet på at hun moret seg.

«Jeg har plassert dere ved VIP-bordet», sa Clair. «Bare sett dere når dere er klare.» Clair henvendte seg til gruppen med kvinner og fikk de fleste til å trekke seg unna. Noen av dem ble imidlertid stående, blant annet den rødhårete med den bestemte haken. Han sukket innvendig da hun smilte et litt for søtt smil før hun henvendte seg til Angelique. «Hvordan går det med søsteren din, Angelique? Holder hun seg for seg selv fremdeles?»

Ah, nettopp. Det var derfor det hadde vært noe kjent ved navnet. Familien hadde en tragisk historie. En av tvillingsøstrene hadde blitt kidnappet som barn. Det ble sagt at hun var sprø, og at familien derfor holdt henne borte fra folk. Selv la han liten vekt på sladder. Samtidig lurte han på hvordan Angelique ville reagere på dette spørsmålet. Det var åpenbart meningen at det skulle gjøre henne oppskaket.

Hun ga den rødhårete et sylskarpt blikk og avslørte hardheten bak den strålende overflaten. «Hun har det utmerket. Hva heter du? Jeg skal fortelle henne at du spurte etter henne.»

«Å.» Den rødhårete virket litt paff, men sendte ham et blikk og bestemte seg åpenbart for å gjøre et siste forsøk på å fange interessen hans. «Lady Wanda Graves.»

«Jeg skal sørge for at du blir oppført på listene våre.» Hun smilte fraværende og snudde seg mot ham. «Skal vi finne plassene våre?»

Hun så ikke hvordan den rødhårete ble mørk i blikket og presset leppene sammen. De andre kvinnene som sto rundt dem, sperret opp øynene før de vendte blikket vekk og skyndte seg av gårde.

Han bød henne armen og bøyde hodet mot øret hennes. «Har dere en svarteliste?»

«Nysgjerrige folk får ikke gå med klærne våre.»

Var hun spydig, nådeløs eller begge deler? Han moret seg uansett.

Nå ble han også minnet på at søstrene hadde et motehus av noe slag. Kvinnemote var ikke akkurat noe han interesserte seg for, men han betraktet kjolen hennes igjen og bifalt hvor mye hud den viste.

«Er dette en av kreasjonene deres? Den er det rene kunstverket.»

«Jeg hører med en gang når noen snakker nedlatende til meg», sa hun advarende.

«Da hører du også hvor oppriktig jeg er når jeg sier at kjolen er nydelig, men at jeg først og fremst ser kvinnen som bærer den. Og det er vel det egentlige poenget?»

«Gjør du det?» Hun betraktet ham ettertenksomt, og han så et eller annet i de grønne øynene. Han kunne ha sverget på at de var grå for et øyeblikk siden. Blikket hennes gled ned på silkebåndet over brystet hans. «Jeg ser kronen, ikke mannen. Det er det dette skal kommunisere, ikke sant?»

Ordensbåndet hun refererte til, føltes merkelig stramt denne kvelden. Plikten ventet på ham der fremme, plassert der av en kort nyhetsmelding sekretæren hans hadde overlevert ham. Meldingen handlet om Bonnafete, et lite fyrstedømme ved Middelhavet. Fyrstens datter, Patrizia, hadde avlyst giftermålet med en amerikansk eiendomsmagnat.

Han hadde kjent Patrizia lenge. Xavier beklaget ikke det inntrufne fullt så sterkt som han ga uttrykk for da han sendte henne noen deltakende ord. Han trengte en kvinne med en kongelig tittel. Bestemoren hans ville at han skulle gifte seg slik at hun kunne abdisere. Patrizia var en særdeles passende kandidat.

Han hadde bedt om at bestemoren måtte bli informert om den brutte forlovelsen. Selv om han ikke ønsket å gifte seg, hadde han en forpliktelse overfor familien og monarkiet, men han ville styre prosessen selv. Bestemoren var det eneste mennesket her i verden som hadde makt til å styre handlingene hans, men han trengte ikke å oppmuntre henne til det. Han var sikker på at hun ville bifalle Patrizia, og hvis hun ikke gjorde det, kunne han være skråsikker på at hun ville la ham få vite det.

«Er det tungt?» spurte hun med et blikk på ordensbåndet. Tonefallet hennes fortalte ham at det ikke var den fysiske vekten hun tenkte på, noe som viste at hun var skarpere enn han hadde trodd.

Han var imidlertid ikke ute etter folks medfølelse, og spesielt ikke hos en han ville ha litt midlertidig hygge med. Det var ikke rom for svakhet i livet hans. Ingen fikk vite om den bitterheten han følte overfor sitt lodd i livet.

Følelser var bare bortkastet tid.

Han ignorerte derfor muligheten for at hun kanskje forsto ham bedre enn noen andre hadde gjort, og holdt frem stolen for henne. «Ingenting kan tynge meg så lenge jeg befinner meg i ditt fortryllende selskap, bella.»

Hun stivnet og så seg over skulderen. «Hvorfor kalte du meg det?»

«Det er bare en øm betegnelse. Elazars offisielle språk er en italiensk dialekt, men folk der snakker også både fransk, tysk og engelsk.» Han rettet på stolen hennes mens hun sank ned på den. Så bøyde han seg ned og snakket inn mot håret hennes som falt i løse bølger nedover nakken. «Hvordan det? Liker du det ikke?»

Han smilte da han så at hun fikk gåsehud, og at brystvortene strammet mot silken i kjolen. Hun likte det.

Han kjente en større seksuell forventning enn han hadde opplevd på lenge. Han var særdeles fornøyd med at ungkarstilværelsen så ut til å ende med en runde med praktfull elskov.

*

Trella var av natur utadvendt. Praten og fargene rundt henne, alle stemmene, musikken og oppmerksomheten var som å stå ute i solskinnet igjen etter mange år i et fangehull.

Det hele ble veldig mye deiligere av at denne mannen så på henne med et beundrende blikk mens han satte seg ved siden av henne. Han var åpenbart en erfaren forfører, men hun var likevel begeistret over at han hadde valgt seg ut akkurat henne. Dette var den flørtingen hun hadde lengtet etter.

«Hva fører deg til Paris?» spurte han.

Men hvis hun skulle gjøre dette, hadde hun ikke tenkt å opptre som et mykt og føyelig vesen.

«Du må da kunne klare noe bedre enn å spørre hva en søt jente som meg gjør på et sted som dette?»

«La meg sjekke appen min.» Han lot som om han kastet et blikk på en telefon. «Hva med … Hvilket stjernetegn er du?» Han lot som om han var oppriktig interessert i svaret.

Hun trakk litt på smilebåndet. «Tvilling. Selvfølgelig. Og du?»

«Aner ikke. Sjette august.»

«Løven. Jungelens konge.»

«Selvfølgelig», sa han og smilte.

Hun var litt fascinert av den posisjonen han innehadde, men det var bare fordi hun selv visste hvordan det var å være i rampelyset hele tiden. Han hadde snakket seg bort fra spørsmålet hennes om kronen var tung å bære, men han var helt sikkert trøtt av både oppmerksomhet og ansvar.

«Tar du horoskop seriøst?» spurte han og nikket til en servitør som tilbød dem champagne.

«Jeg tror ikke på det, men jeg brukte det som inspirasjon til en kolleksjon for noen år siden. Vi brukte det som inspirasjon», la hun raskt til og så seg rundt for å sjekke at ingen hadde overhørt henne. Det var velkjent i motekretser at det var Trella som hadde designet akkurat den kolleksjonen.

«På hvilken måte?» Han virket oppriktig nysgjerrig. «Mønstrene i stoffene?»

«Ikke så bokstavelig. Det handlet mer om hvordan de ulike tegnene blir oppfattet. De er plassert i ulike kategorier og elementer, som ild og luft. Det er mye å leke seg med der. Jeg jobber bedre når jeg har en tidsfrist, så jeg tok for meg ett tegn hver måned. Det var en interessant øvelse.» Hun lente seg nærmere og vred på nesen. «Det var også en utmerket markedsføringsstrategi.»

Han smilte bredere. «Skjønnhet og intelligens. Alltid en uimotståelig kombinasjon.»

Prinsen fikk hjertet hennes til å hamre med bare et kompliment. Det burde ha fått henne til å ta bena på nakken, men selv om de fleste menn gjorde henne nervøs, fremkalte denne mannen en utpreget mangel på frykt hos henne. Det var som å komme ut av et skall og oppdage at hun var i stand til å fly.

Hun ville definitivt ha mer tid sammen med ham før kvelden tok slutt.

Hun gjorde impulsivt tegn til livvakten sin, som egentlig var en av Gilis vakter, og ga ham instrukser i forbindelse med auksjonen. Han trakk seg diskré tilbake igjen.

Var hun for frempå? For vågal?

Folk begynte å konversere rundt bordet, så hun rakk ikke å tenke mer på det. Noen spurte prinsen om hvordan det gikk med landets satsning på fornybar energi. Trella hadde inntrykk av at Elazar, som hun vagt husket lå oppe i fjellene mellom Sveits og Østerrike, fremsto som et svært moderne land. Hun burde ha lyttet mer til temaene han snakket om, men hun var trollbundet av hvordan han holdt publikums oppmerksomhet fanget. Samtidig var hun svært bevisst på hvor nær ermet hans var ved å røre ved armen hennes. Og under bordet innbilte hun seg at hun kjente varmen fra låret hans bare noen centimeter fra hennes eget. Det eneste hun klarte å tenke på, var at hun ville danse med ham.

Danse. Tårene presset på. Som hun lengtet etter denne enkle gleden.

Denne ungpikeaktige reaksjonen var tåpelig, men hun gjorde ikke noe forsøk på å stoppe den. Det var dette hun skulle ha gjort da hun var tjue, ikke sitte og sy på paljetter på kjoler som andre unge kvinner skulle ha på seg på eksklusive klubber. Hun hadde fått timene til å gå ved å jobbe konsentrert, slik at hun kunne komme seg gjennom nok en time, nok en dag uten å få et anfall eller å måtte ta medikamentene som skulle forhindre at hun fikk det.

Prins Xavier snudde det fantastisk pene ansiktet mot henne. «Du reiser antakelig mye i forbindelse med arbeidet ditt? Hva fikk deg til å begynne i motebransjen?»

Han hadde gitt hver enkelt gjest et øyeblikk der de kunne sole seg i hans oppmerksomhet. Nå var det hennes tur. Han konverserte sikkert hundrevis av mennesker hver dag, når han klippet bånd eller besøkte barnesykehus, men hun kunne ha sverget på at ansiktet hans slappet litt av da han møtte blikket hennes. Han hadde gjort sin plikt mens han ventet utålmodig på å kunne gå tilbake til henne. Hun følte seg helt omtåket mens hun forsøkte å besvare spørsmålet.

«Vi er ganske kreative, begge to.» Men Gili var den mest kreative av dem. Hun var kunstneren som skapte designene sine fordi hun elsket det, og bare drev forretningene fordi det var nødvendig. Trella var den ambisiøse av dem, fast bestemt på å skape en god fortjeneste. Det var praktiske hensyn, ikke lidenskap som hadde fått henne til å begynne å sy sine egne klær. Hun orket ikke at trollene skulle fordømme hvert eneste plagg hun kjøpte.

«Vi fikk litt hjelp fra brødrene våre i startfasen, men overrasket både dem og oss selv ved å gjøre suksess.» I virkeligheten ville hun ikke hatt rast eller ro på seg før de tjente penger i bøtter og spann. Hun var i besittelse av et sterkt konkurranseinstinkt og ble drevet av en trang til å ta igjen overfor dem som hadde snakket nedsettende om henne.

«Det kan ikke være noen enkel bransje. Jeg er sikker på at suksessen deres i stor grad skyldes hardt arbeid.»

Han prøvde å få henne i seng. Den hjernen han hadde sagt at han beundret, visste det, men likevel virket smigeren hans. Hun ble latterlig påvirket av komplimentene hans. Hun hadde lyst til å takke ham for at han skjønte at det lå et enormt arbeid bak suksessen. Gili var motehusets ansikt utad, noe som innebar at hun hadde fått det meste av æren. Hun hadde så absolutt fortjent det, men Trella hadde jobbet like hardt som henne og var ingen ydmyk person av natur. Rosen han ga henne, gikk rett i blodet hennes og gjorde henne ytterligere trollbundet.

Vertinnen gikk opp på podiet for å holde en kort tale. Hun takket gjestene for donasjonene og fortsatte med å annonsere vinnerne blant dem som hadde levert inn bud på auksjonsobjektene. Trella ble stadig mer forlegen for hvert minutt som gikk. Hun måtte virkelig ha gått fra vettet. Kanskje hun burde gå før …

«Og til slutt, vår mest ettertraktede premie, en dans med prinsen av Elazar, har blitt vunnet av … Angelique Sauveterre!»

Applausen var høflig, men hun kunne nærmest kjenne knivene som stakk henne i ryggen. Hun smilte for seg selv, før hun rødmet da hun så at Xavier ikke virket det minste overrasket. Var han virkelig så sikker på henne?

«Jeg er smigret.»

«Det bør du være. Jeg lovet å doble det nest høyeste budet. Du bør danse godt nok til at det var verdt pengene.»

«Det kan jeg forsikre deg om at jeg gjør.» Han reiste seg for å hjelpe henne med stolen. Så snakket han igjen inn mot håret hennes på den erotiske måten som fikk huden til å sitre over hele kroppen. «For den store sjenerøsiteten din, bella, skal du få hele kvelden.»

Å, han var dyktig. Hun ble ør hver gang han kalte henne bella, som var kjælenavnet familien brukte på henne. Pulsen hennes gikk så raskt at hun trodde hun ville få blåmerker på halsen. Hun følte seg så tiltrekkende. Sexy. 

Han fikk henne til å føle at han ville ha henne.

Det var en utrolig fascinerende følelse for henne. Hun hadde tilbrakt mange mørke netter med å fortelle seg selv hvor mye galt det var med henne, samtidig som hun sa til seg selv at hun uansett ikke brydde seg om menn, så det spilte ingen rolle om de ikke ville ha henne. Men hun ville det jo. Hun ville føle seg normal og levende. Lykkelig og attraktiv.

Hånden hans som rørte ved ryggen hennes, hadde en enorm effekt på henne. Følelsene som hadde lurt i bakgrunnen hele kvelden, blomstret opp til en behagelig sensualitet. Herregud, var hun i ferd med å bli tent?

Det var jo dette hun hadde misunt søsteren. Så slo det henne hva som foregikk. Det var en spesielt tett forbindelse mellom henne og tvillingsøsteren. De leste ikke hverandres tanker eller noe sånt, men de kunne alltid kjenne et snev av den andres følelsesmessige tilstand, uansett hvor langt fra hverandre de var. Gili hadde denne evnen i enda sterkere grad. Trella hadde vært så nedbrutt i så mange år og hadde tatt antidepressiva for å forhindre panikkanfallene, og derfor hadde hun ikke vært like mottakelig for søsterens sinnsstemninger.

I det siste hadde hun imidlertid vært atskillig mer mottakelig, spesielt hvis søsteren var rastløs eller hadde en dårlig dag. I kveld var Gili sammen med en mann som gjorde henne opphisset. Hun var som regel så forsiktig, men nå tillot hun seg å nyte noe som gjorde henne utrolig lykkelig.

Søsterens glede gjorde også Trella lettere til sinns. Hun var så glad for Gilis skyld, glad for at søsteren ikke ble holdt nede av alt Trella hadde utsatt henne for. Alt dette bidro til den bekymringsløse gleden hun kjente denne kvelden.

«Du danser godt selv», sa Xavier mens han svingte henne rundt i en vals.

Hun var altfor opprømt til å svare. Den glitrende ballsalen danset rundt henne som et kaleidoskop. De trygge, beroligende armene hans rundt henne fikk henne til å føle seg lett som en alv.

«Jeg føler meg som Askepott.» Det var bare så altfor sant. Hun var den skitne søsteren som hadde sneket seg ned fra loftet og lånt klær for å danse med en prins.

«Du ser virkelig ut som en skikkelse fra et eventyr.» Pannen hans rynket seg litt, som om han ble litt overrasket over det han selv sa. «Du er veldig vakker», la han bryskt til.

Gili var den vakre av dem. Trella hadde jobbet hardt for å få tilbake den samme vekten som søsteren hadde. Hun ville så gjerne føle at hun så like godt ut som Gili. Hun hadde latt håret vokse til samme lengde som søsterens hadde, slik at hun kunne utgi seg for henne når hun prøvde å bevege seg ut blant folk, men hun hadde aldri sett på seg selv som like vakker. Altfor ofte så hun på seg selv som ødelagt.

Men ikke i kveld. Hun skjøv vekk alle andre tanker enn tanken på hvor herlig dette var. De virvlet rundt og rundt. Lårene hans rørte ved hennes, og han spredte ut fingrene som om han ønsket å røre ved mer av henne. Hun flyttet hånden litt nærmere kragen hans slik at hun kunne la den ene fingeren hvile mot den varme huden på halsen hans. Følelsen var elektrisk. Følelsene vokste seg stadig sterkere mens han førte henne rett over i den neste dansen og trakk henne mot et ukjent crescendo. Da noen prøvde å bryte inn, feide Xavier ham bare vekk.

«Utnytter du din privilegerte posisjon?» sa hun ertende.

«Jeg har aldri sett noen med en sånn glød som du har. Jeg er trollbundet.» Igjen så det ut som om han misbilliget det han selv sa. Han likte ikke å innrømme hva han følte.

«Det kjennes som om … Jeg kan ikke engang beskrive det. Som om det er julaften. Som om alt er mulig.» Hun trakk blikket ned fra lysekronen og lot det lande på de blå øynene hans.

Hun minnet seg selv om at det kunne virke mot sin hensikt om hun ble altfor opphisset. Hun ville ikke ha noe tilbakefall. Og fallet ville bli dypt, fra den høyden hun befant seg på nå.

Det neste han sa, fikk henne til å glemme alt om å være forsiktig. «Jeg er nødt til å kysse deg.» Begjæret i stemmen hans tok pusten fra henne.

For veldig lenge siden hadde hun alltid vært rask til å bli med på alt som smakte av eventyr. Siden hadde hun vært lenket fast i et fangehull, men på en eller annen måte klarte denne mannen å trenge gjennom mørket og invitere henne med ut i lyset. Der hun kunne være den impulsive, vågale personen hun var innerst inne.

«Jeg føler det samme», sa hun. Det er bare et kyss.

Blikket hans beveget seg mot et punkt bak henne. Før hun visste ordet av det, hadde han ført henne bort fra dansegulvet, gjennom mengden og inn i en alkove som var skjult av en enorm plante.

Hun fikk ikke tid til å vurdere om hun hadde samtykket litt for raskt. Armen hans la seg rundt ryggen hennes og trakk henne nærmere. Han var beinhard under den dannede fremtoningen. Han visste hva han ville ha. Munnen hans la seg over hennes uten et øyeblikks nøling.

Et lite øyeblikk var hun vettskremt. Ikke på grunn av ham, men av frykt for hvordan hun ville reagere. Kom hun til å få panikk?

Så ble sansene hennes opptatt av hvordan munnen hans beveget seg mot hennes og ville ha henne til å svare. Noe primitivt rørte på seg inni henne og vekket den kvinnen hun kunne ha vært hvis livet hennes hadde vært annerledes. Hun ble trukket ut av de gamle traumene og inn i noe hun knapt forsto.

Nytelsen som flommet gjennom henne, var så sterk at hun stivnet da hun kjente sin egen reaksjon. Så tok grunnleggende behov raskt overhånd. Hjernen hennes var kanskje ikke i stand til å fordøye det som skjedde, men kroppen hennes visste hvordan den skulle reagere.

I stedet for å tråkke på bremsen la hun hendene rundt nakken hans. Hun tok seg i å la fingrene gli gjennom det korte håret hans mens hun strakte seg og skilte leppene slik at han kunne ta munnen hennes i besittelse.

Armene hans holdt hardere rundt henne, og hun syntes hun hørte ham knurre. Det burde ha skremt henne. Mannlig aggresjon, spesielt av det seksuelle slaget, var noe hun hadde gjort sitt ytterste for å unngå.

Merkelig nok kjente hun at hun ble opphisset av reaksjonen hans. Hun kysset ham hemningsløst tilbake, som om hun visste akkurat hva hun gjorde.

Et lysglimt fikk henne til å åpne øynene, og han løftet brått hodet.

«Det var et kamera», mumlet han og presset henne tettere inntil seg. «La oss finne et sted der vi kan være for oss selv.»

Den analytiske hjernen hennes ba henne om å være forsiktig, men hennes gamle jeg, hennes sanne jeg, valgte å stole på instinktene. «Ja, la oss gjøre det», sa hun åndeløst.

